JERUUSALEMMA UUDISED
Siin Jeruusalemma Uudised ja Pekka Sartola. Tere õhtust!
Mõned tänased teemad -
Iisrael muretseb Ukraina juutide pärast
Peaminister visiidil Bahreini
Konvoi-meeleavaldused ka Iisraelis
Venemaa relvajõudude suurenenud kohalolu tõttu
Ukraina piiril ja Valgevene poolel
plaanib Iisraeli valitsus kõigi oma kodanike evakueerimist Ukrainast.
Riigi välisministeeriumi teatel
viibis Ukrainas veebruari keskel 10-15 000 Iisraeli kodanikku.
Pidevalt kasvava sõjaohu tõttu
on Iisraeli valitsus õhutanud ka kõiki Ukraina-reise plaanivaid kodanikke
seda tühistama või vähemalt edasi lükkama.
Iisrael pole peatanud veel Kiievis asuva saatkonna tegevust,
kuid on kindluse mõttes koju toonud pea kõigi saatkonna töötajate pered.
Iisraeli Juudi Poliitikauuringute Instituudi andmeil
on Ukrainas ka ca 200 000 päritolult juuti,
kellel on võimalik naasmisseaduse alusel Iisraeli kodakondsust taotleda.
Hetkel on Ukraina ja Iisraeli vahel 22 lendu nädalas,
kuid valitsus plaanib mitmekordistada lendude arvu igapäevaseks,
kui sõjaoht peaks veelgi kasvama.
Nagu eelmistes uudistes rääkisime,
kahtlustatakse Iisraeli Politseid illegaalsete meetmete kasutamises,
pealtkuulamistes ja häkkimistes,
mis olid suunatud mitmete poliitikute ja tippametnike vastu.
Häkkimise ohvriks olevat sattunud
ka endise peaministri B. Netanyahu kohtuprotsessiga seotud tunnistajad,
kuid prokurör teatas,
et toimunule vaatamata ei mõjuta see otseselt Netanyahu kohtuasja.
Kaitse vastuseisust hoolimata teatas süüdistaja,
et lubab Netanyahu kohtuistungitel jätkuda.
Need olid katkenud seniks,
kui ametnikud olid jõudnud kontrollida võimaliku illegaalse häkkimise mõju
Netanyahut puudutavatele süüdistustele.
Muus osas uurimine jätkub.
Venemaa ja Ukraina vaheline piirikriis on viinud ka selleni,
et Austrias, Viinis toimuvad tuumakõnelused
on jäänud rahvusvahelise poliitika orbiidil tagaplaanile.
Umbes kümne päeva eest väljendasid mitmed USA senaatorid
Joe Bideni valitsusele oma muret selle suhtes,
et nüüd kui maailma tähelepanu on Ukrainal,
on Iraan saanud rikastada uraani omatahtsi
üha kõrgemate rikastusastmeteni.
Senaatorid on pöördunud Bideni valitsuse poole ka kirjalikult,
tõdedes, et Iraanil võib olla piisavalt tuumamaterjali üheks pommiks
vaid mõnede nädalate, kõige rohkem kuue nädala pärast.
Veidi rohkem kui nädala eest Iisraelis käinud
Saksamaa välisminister Annalena Baerbock ütles omakorda,
et tuumakõnelused Iraaniga on juba nüüd kriitilises punktis,
ja ees ootab kas kokkuvarisemine või läbimurre.
Iisraeli juhtkond on aga teatanud ka USA presidendile Bidenile,
et hoolimata sellest,
kas P5 riigid jõuavad Iraaniga mingisugusele kokkuleppele või ei,
jätab Iisrael endale õiguse
hinnata Iraanist lähtuvaid Iisraeli vastu suunatud ohutegureid
oma julgeoleku seisukohast ja tegutseda vajadusel
nende elimineerimiseks oma parima äranägemise järgi.
Nagu nädala eest juba rääkisime,
on Venemaa karmistanud hoiakut Iisraeli suhtes
ja alustanud Süüria õhujõududega ühiseid patrulllende
Liibanoni ja Süüria õhupiiridel Iisraeliga.
Nüüd on Venemaa president karmistanud suhtumist Iisraeli veelgi
ja nõudnud otseselt, et Iisrael lõpetaks koheselt
kõik õhurünnakud ja sõjalised operatsioonid Süüria territooriumil.
Venemaa väitel rikub see tegevus Süüria suveräänsust,
häirib rahvusvahelist reisilennuliiklust
ja võib tõugata niigi ülipingelises seisus oleva Lähis-Ida
sõjalise konflikti lävele.
Venemaa on jõuliselt ja otsustavalt vastu kõigile katsetele muuta Süüria
kolmandate riikide vahelise relvastatud konflikti lahingutandriks,
mainis Kremli välisministeeriumi esindaja nädala eest oma avalduses.
Iisraeli peaminister Naftali Bennett
tegi ajaloolise visiidi Pärsia lahe saareriiki Bahreini,
mis oli üks kahest araabiamaast,
kes pooleteise aasta eest Iisraeliga diplomaatilised suhted sõlmis.
Kunagi varem
pole ükski Iisraeli peaminister Bahreini kuningriigis käinud,
kuid välisminister Yair Lapid käis seal mullu suvel,
kui kuningriigi pealinnas Manamas Iisraeli saatkonna avas.
Peaminister peaks kohtuma nii Bahreini valitseja
kuningas Hamad bin Isa al-Khalifaga, kui peaministriga,
samasse perre kuuluva Salman bin Hamad al-Khalifaga.
Vaid ööpäeva kestev visiit
pidi eelkõige süvendama riikidevahelisi suhteid
ning edendama majandust ja kaht riiki huvitavaid välissuhteid.
Sarnaselt teiste Pärsia lahe sunniitlike araabiamaadega,
kes riigiusuna islamit tunnustavad,
on Iraan suurimaks ohuteguriks ka Bahreinile,
kelle islamiusulistest elanikest on siiski ca 70 % šiiidid,
ja vaid 30 % sunniidid.
Riigis on ka märkimisväärne kristlaste vähemus.
Jeruusalemma idaosas asuv väike elurajoon,
araabiakeelse nimega Sheikh Jarrah
ja heebreakeelse nimega Simon HaTzadik,
on taas sisepoliitika tulipunktis.
Tülid algasid sellest,
kui rajooni araablaste ja juutide vahel tekkisid kokkupõrked,
mistõttu Knesseti paremtiiba esindav parlamendiliige Itamar Ben Gvir
avas rajoonis oma poliitilise kontori
ja nõudis, et Jeruusalemma politsei turvaks tema tegevust.
Politsei seda siiski ei teinud,
vaid toimetas parlamentääri oma kontorist minema,
kasutades selleks nii palju vägivalda, et rahvaesindaja tuli haiglasse viia.
Ta kinnitas siiski, et naaseb oma kontorisse,
kuigi Sheikh Jarrah piirkond on üks Jeruusalemma rahutumaid.
Rajooni elamud kuuluvad ametlikult juutidele
ja seepärast panid nad sellele nimeks Simon HaTzadik.
Paljudes rajooni korterites elavad araabia pered
ei maksa nende eest üüri, väites, et need kuuluvad neile
kunagi Jordaania sõlmitud kokkuleppe alusel.
Jordaania pole aga kunagi ajaloos olnud riigi ja rajooni ametlik omanik.
Ta vallutas Ida-Jeruusalemma
aastail 1948.-1949. peetud vabadussõjas
ja ühendas toona Ida-Jeruusalemma illegaalselt oma riigiga.
Teema tõstatati ka parlamendis ja Likudi juhitud Knesseti opositsioon
asus kaitsma Ben Gviri tegevust, nõudes, et Jeruusalemma politsei
turvaks tema parlamentääri puutumatust
ja õigust avada oma kontor mis tahes Jeruusalemma osas.
Opositsioonijuht Benjamin Netanyahu
mõistis politsei tegevuse Gviri vastu karmilt hukka,
tõdedes, et jutt ei käi araabia linnaosast Sheikh Jarrah'st,
vaid jagamatu Jeruusalemma osast, mis on riigi pealinn.
Iisraeli sisekonflikti sekkus siiski ka Gazat valitsev Hamas,
kes asus kaitsma Sheikh Jarrah't kui araabia elurajooni,
teatades samas, et kui solvatakse piirkonna araabia au,
vastutab tagajärgede eest Iisraeli valitsus.
Iisrael mängib tulega, hoiatas Hamasi esindaja.
Mitmetes riikides, ka Soomes moodi tulnud
konvoi-nimelised meeleavaldused
on levinud ka erinevatesse Iisraeli linnadesse
ja neis nõutakse pea kõiki samu asju mis mujalgi.
Plakatitel nõutakse, et valitsus loobuks eriolukorra volitustest,
vabastaks riigi majanduselu ja hariduse
ning kaotaks erinevad sanktsioonid vaktsineerimise vastaste
ja neist keelduvate kodanike vastu.
Suurimal hulgal rahvast, veokeid, traktoreid, pikapeid ja mootorrattaid
kogunes Jeruusalemmas,
kus seati end nõudmistega sisse parlamendihoone, Knesseti ees.
Meeleavalduste pealkirjaks oli "Take Back the Wheel"
ehk vabas tõlkes "Võtke juhtohjad tagasi".
Selle korraldajad rõhutasid vajadust
taastada inimeste põhiõigused ja -vabadused,
mida valitsus on nende sõnul meelevaldselt reguleerinud.
Sellised olid tänased uudised!
Paluge rahu Jeruusalemmale, Iisraelile ja kogu Lähis-Idale!
Jääge kanalile ja kohtume nädala pärast!
Tõlge: Monika Jaaguri
Kui soovite saadet toetada,
võite helistada TV7 Eesti annetustelefonil 900 1770.
Kõne hind on 10 euri.
Võid teha ka ülekande ekraanilolevale või TV7 Eesti pangaarvele.
Lisa kindlasti makse saaja nimi ja viitenumber.
Jumal õnnistab neid, kes õnnistvad Iisraeli. Aitäh!
Lisainfo: www.tv7.ee